उसकी जाती हुई पीठ को देख कर सोचती रही कि लोग तरोताजा फूल चुन कर ईश्वर को अर्पित करते हैं। हल्के हाथों से फूलों को पूजा के लिए सहेज कर रखते हैं कि उसकी कोई पत्ती न कहीं टूट जाए। फूल की सुगंध भी पूरी बरकरार रखते हैं, और इस भोली-मासूम बच्ची ने इसके विपरीत फूल चुन रखे हैं। मैं सोचने लगी कि देवा को इस तरह के भी फूल चढऩे चाहिए, उन्हें भी तो मंदिर के अंदर बैठे हुए पता चले कि मंदिर के बाहर लगे सभी फूल ताजा नहीं होते हैं। सभी फूलों के चेहरे खिले हुए नहीं होते हैं और सभी फूल सुगंधित भी नहीं होते। फूल ऐसे भी होते हैं जैसे हर्षिता के हाथ में हैं। ऐसे फूल भी ईश्वर की झोली में जाकर गिरने चाहिए जिन पर देवा की दृष्टि नहीं जाती है, मंदिर की चौखट से बाहर निकल कर।